Trap! Dis my Huis: 'Daar is 'n slang om elke hoek' | Netwerk24
Deur Ané van Zyl 26 Februarie 2020 21:06
Fahdil sit met sy hande oor sy oë.
Van die grootste spelers in dié werklikheidsreeks is uitgeskakel: Fahdil (33), Nykie (32), Quinton (28) en Suzann (58).
Fahdil was bekend om sy streke gedurende die speletjie en het mense gebruik vir hul stemme slegs sodat hy daar kan bly. Hy het ook ’n papiertjie gesteel waarop een van die alliansies name neergeskryf het van mense wat hul wil uitstem.
Fahdil het dit tot sy voordeel probeer gebruik deur Quinton daarvan te vertel, maar dit het nie gekeer dat hulle albei uitgegooi is nie.
Die nuwe huiskaptein, Rhona (29), het dié vier gekies om uit te stem.
Nadat hulle weg is, is daar nou 19 mense in die huis oor. Dit is nou die 10de dag dat hulle saam in die huis bly.
“Ek het nie geweet daar is ’n slang om elke hoek nie,” sê Suzann nadat sy uitgestem is.
“Ek is spyt ek die speletjie dalk te eerlik gespeel.”
Fahdil sê sy hy het vir mense belowe dat hy hulle tot die einde van die spel saam met hom sou hou.
Lally (30) en Hilgard (36) se reaksie toe hulle hoor wie uitgestem word.
“Baie mense het geglo dat ek aan hul kant is.”
Quinton sê: “Ek het ingegaan met die strategie om te reageer en te verdedig en nie om aanvallend te wees nie. Ek het meer vure geblus as enigiets anders.”
Nykie sê tong in die kies: “Ek is spyt dat ek so baie gerook het, want baie min mense weet dat ek ’n roker is. Ek is eintlik ’n kerkmuis!”
In dié week se episode het niemand vrywillig die huis verlaat nie.
Die program word Woensdae om 20:30 op VIA (DStv-kanaal 147) uitgesaai met heruitsendings op Vrydae om 18:00 en Saterdae om 22:00.
Die aanbieder, Amalia Uys, troos vir Rhona (29), die nuwe huiskaptein.
Meer oor: Trap! Dis My Huis